Projekts

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.; 2019, 240. nr.) šādus grozījumus:

1. Aizstāt visā likumā vārdus “zinātniskā doktora grāds” (attiecīgā locījumā) ar vārdiem un saīsinājumu “zinātnes doktora grāds *(Ph. D.)*” (attiecīgajā locījumā).

2. Aizstāt visā likumā vārdus “ar zinātņu doktora grādu” ar vārdiem un saīsinājumu ”ar zinātnes doktora grādu *(Ph. D.)*.”

3. 3.pantā:

izteikt pirmo un otro daļu šādā redakcijā:

“(1) Augstskolas ir augstākās izglītības un zinātnes institūcijas, kas īsteno akadēmiskas un profesionālas studiju programmas, kā arī nodarbojas ar zinātni, pētniecību un māksliniecisko jaunradi. Augstskolas studiju programmas īsteno atbilstoši Latvijas izglītības klasifikācijā noteiktajām izglītības programmu grupām.

(2) Pēc akadēmiskās studiju programmas apguves piešķir akadēmisko grādu, pēc akadēmiskās doktora studiju programmas apguves – zinātnes doktora grādu *(Ph. D.).* Pēc profesionālās studiju programmas apguves iegūst profesionālo kvalifikāciju vai profesionālo kvalifikāciju un attiecīga līmeņa profesionālo grādu. Pēc profesionālās doktora studiju programmas mākslās apguves piešķir profesionālo doktora grādu mākslās.”

papildināt pantu ar 2.1 daļušādā redakcijā:

“(21) Ir šāda veida augstskolas:

1) universitātes (*University*). Universitātes attīsta zinātnisko pētniecību vismaz trīs zinātnes nozarēs, īstenojot pētniecībā balstītu studijas, īpaši maģistra, rezidentūras un doktora studiju programmu apguvi. Universitātes pastāvīgi veic fundamentālos pētījumus, rūpnieciskos pētījumus vai eksperimentālo izstrādi, kā arī plaši izplata šo pētījumu rezultātus mācību, publikāciju vai zināšanu pārneses veidā, nodrošinot Latvijas zinātnes attīstību un starptautisko konkurētspēju, ar to veicinot Latvijas tautsaimniecības attīstību un radot zināšanas sabiedrības vajadzībām;

2) lietišķo zinātņu augstskolas (*University of Applied Sciences*). Lietišķo zinātņu augstskolas attīsta stratēģiskās specializācijas atbilstoši attiecīgās tautsaimniecības nozares un reģiona attīstības vajadzību pieprasījumam un specializējas tautsaimniecības attīstības, valsts un sabiedrības attīstības vajadzībām nepieciešamo cilvēkresursu un inovāciju radīšanā, īstenojot kvalificēta darbaspēka sagatavošanu atbilstoši darba tirgus prasībām ar spēju efektīvi pielāgoties nozares, rūpniecības vai reģiona attīstības vajadzību pieprasījumam, kā arī attīsta zinātni noteiktās zinātnes jomās un nodrošina zināšanu un tehnoloģiju pārnesi sabiedrības izglītošanā un attiecīgās tautsaimniecības nozares vai rūpniecības vajadzībām. Zinātnisko darbību attīsta atbilstoši augstskolas attīstības stratēģijā noteiktām zinātnes jomām un nodrošina zināšanu radīšanu augstskolas īstenotajos studiju virzienos;

3) mākslas un kultūras augstskolas (*University of Arts*). Mākslas un kultūras augstskolas – attīsta akadēmiskās un profesionālās studijas, māksliniecisko jaunradi, zinātnisko un pētniecisko darbību humanitārās un mākslas zinātnes jomās un dizainā. Stratēģiski specializējas mākslās un kultūras jomā, nodrošinot Latvijas zinātnes un mākslinieciskās jaunrades attīstību, konkurētspēju nacionālajā un starptautiskajā līmenī. Attīsta pētniecībā balstītu studiju un mākslinieciskās jaunrades procesu, nodrošina dalību nacionāla un starptautiska mēroga mākslinieciskās jaunrades konkursos un citos mākslinieciskās jaunrades projektos. Veic fundamentālos un rūpnieciskos pētījumus vai eksperimentālo izstrādi, nodrošina zināšanu radīšanu augstskolas īstenotajos studiju virzienos, tehnoloģiskās un netehnoloģiskās inovācijas un dizaina risinājumus. Sagatavo valstij un tautsaimniecībai nepieciešamos cilvēkresursus, tostarp mākslas, mūzikas, skatuves mākslas, teātra, dejas, audiovizuālās mākslas, kultūras mantojuma, kultūrizglītības, kultūras un radošo industriju jomās. Nodrošina studiju, pētniecības un radošā darba rezultātus, kas ļauj saglabāt, attīstīt un popularizēt nacionālās kultūras vērtības, tradīcijas un kultūras mantojumu, māksliniecisko izpausmju un kultūras daudzveidību, kā arī starpkultūru komunikāciju. ”

izteikt trešo daļu šādā redakcijā:

“(3) Universitāte atbilst šādiem kritērijiem:

1) īsteno bakalaura, maģistra un doktora studiju programmas, ir tiesības īstenot pirmā līmeņa profesionālās augstākās izglītības programmas;

2) vismaz 65 procentiem vēlētā akadēmiskā personāla ir zinātnes doktora grāds (*Ph. D.*);

3) augstskolas stratēģiskajai specializācijai atbilstošajās zinātnes nozarēs, kurās īsteno studiju programmas, ir izveidotas universitātes struktūrvienības vai zinātniskie institūti un tajos veic zinātnisko darbību;

4) ne mazāk kā 4000 studējošo. Šo kritēriju nepiemēro, ja universitāte ir reģistrēta zinātnisko institūciju reģistrā un zinātniskās institūcijas darbības starptautiskajā novērtējumā atbilstoši normatīviem aktiem par zinātnisko institūciju darbību starptautiskā novērtējuma organizēšanas kārtību tā ir ieguvusi aritmētisko vidējo vērtējumu vismaz 3,5 (skalā no 1 līdz 5);

5) zinātniskā darbība aprobēta ar starptautiski atzītām (citētām) zinātniskajām publikācijām un zinātniski recenzētām monogrāfijām;

6) doktora studiju programmas īsteno tikai tajās zinātnes jomās, kurās augstskola spēj uzrādīt zinātniskos rezultātus, kas zinātnisko institūciju darbības starptautiskajā novērtējumā atzīti par starptautiska līmeņa prasībām atbilstošiem, kā arī katru gadu doktora studiju programmās aizstāv promocijas darbus un piešķir zinātnes doktora grādus (Ph. D)

7) veic starptautiski atzītu zinātnisko darbību vismaz trijās zinātnes nozarēs un īsteno studiju programmas vismaz trīs studiju virzienos.”;

papildināt pantu ar 3.1, 3.2 , 3.3 un 3.4 daļu šādā redakcijā:

“(31) Lietišķo zinātņu augstskola atbilst šādiem kritērijiem:

1) īsteno bakalaura, maģistra un ir tiesības īstenot pirmā līmeņa profesionālās augstākās izglītības programmas un doktora studiju programmas;

2) ne mazāk kā 1000 studējošo. Šo kritēriju nepiemēro, ja augstskola ir reģistrēta zinātnisko institūciju reģistrā un zinātniskās institūcijas darbības starptautiskajā novērtējumā atbilstoši normatīviem aktiem par zinātnisko institūciju darbību starptautiskā novērtējuma organizēšanas kārtību tā ir ieguvusi aritmētisko vidējo vērtējumu vismaz 3,5 (skalā no 1 līdz 5);

3) ne mazāk kā 50 procentiem vēlētā akadēmiskā personāla ir zinātnes doktora grāds*(Ph.D.)*;

4) Doktora studiju programmas īsteno tikai tajās zinātnes jomās, kurās augstskola spēj uzrādīt zinātniskos rezultātus, kas zinātnisko institūciju darbības starptautiskajā novērtējumā atzīti par starptautiska līmeņa prasībām atbilstošiem, kā arī katru gadu doktora studiju programmās aizstāv promocijas darbus un piešķir zinātnes doktora grādus (Ph. D)

5) veic starptautiski atzītu zinātnisko darbību vismaz vienā zinātnes nozarē un īsteno studiju programmas vismaz vienā studiju virzienā.

6) zinātniskā darbība aprobēta ar starptautiski atzītām (citētām) zinātniskajām publikācijām.

(32) Mākslas un kultūras augstskola atbilst šādiem kritērijiem:

1) īsteno akadēmiskās vai akadēmiskās un profesionālās bakalaura, maģistra un doktora studiju programmas, tajā skaitā profesionālās doktora studiju programmas mākslās, ir tiesības īstenot pirmā līmeņa profesionālās augstākās izglītības programmas;

2) attīsta māksliniecisko jaunradi un zinātnisko darbību mākslas, izglītības vai kultūras jomā. Akadēmisko, pētniecisko un mākslinieciskās jaunrades darbību attīsta humanitārās un mākslas zinātnes nozarē vai starpnozarē. Pētniecisko, mākslinieciskās jaunrades, starptautisko projektu un snieguma finansējuma īpatsvars veido vismaz 10 procentus no augstskolas budžeta;

3) vismaz 20 procenti no vēlētā akadēmiskā personāla ir ar zinātnes doktora grādu (Ph.D.) un ir vēlētais akadēmiskā personāls ar profesionālo doktora grādu mākslās;

4) piedalās nacionāla un starptautiska līmeņa akadēmisko un lietišķo pētījumu un mākslinieciskās jaunrades projektu konkursos, īsteno mākslinieciskās jaunrades, pētniecības un attīstības projektus un līgumdarbus mākslas, mūzikas, skatuves mākslas, teātra, dejas, audiovizuālās mākslas, kultūras mantojuma, kultūrizglītības, kultūras un radošo industriju jomās un citās kultūras jomās, kā arī citās nozarēs atbilstoši tautsaimniecības un sabiedrības vajadzībām;

5) zinātniskā darbība aprobēta ar starptautiski atzītām (citētām) zinātniskajām publikācijām un zinātniski recenzētām monogrāfijām un zinātniski recenzētām monogrāfijām;

6) mākslinieciskā un radošā darbība aprobēta ar dalību nacionāla un starptautiska mēroga mākslinieciskās jaunrades norisēs, projektos, konkursos un festivālos.

(33) Šā panta 3.1 daļas 2. punkts neattiecas uz Latvijas Nacionālo aizsardzības akadēmiju, Rīgas Ekonomikas augstskolu, Rīgas Juridisko augstskolu, Lutera akadēmiju un Latvijas Kristīgo akadēmiju. Latvijas Jūras akadēmijas studējošo skaitu nosaka iekļaujot profesionālās vidējās izglītības programmu audzēkņu skaitu.

(34) Šā panta 3.1 daļas 3. punkts neattiecas uz Latvijas Nacionālo aizsardzības akadēmiju. Ministru kabinets nosaka prasības Latvijas Nacionālās aizsardzības akadēmijas akadēmiskā personāla kvalifikācijai.

4. 8.6 pantā:

papildināt pirmo daļu ar 8.punktu šādā redakcijā:

“8) ja augstskola trīs gadu laikā no studiju programmu īstenošanas uzsākšanas nenodrošina atbilstību šā likuma 3. panta 3., 3.1 un 3.2 daļā noteiktajiem kritērijiem.”;

izslēgt otrās daļas 4. punktā vārdus “Augstākās izglītības padome”.

5. 9. pantā:

izslēgt pirmās daļas otro teikumu;

papildināt pantu ar 1.2 un 1.3 daļu šādā redakcijā:

“(12) Studiju kvalitātes komisija ir koleģiāla lēmējinstitūcija, kuras sastāvā ir septiņi eksperti ar pieredzi augstākās izglītības organizēšanā un nodrošināšanā. Studiju kvalitātes komisija pieņem lēmumu par augstskolas un koledžas akreditāciju vai lēmumu par atteikumu akreditēt augstskolu vai koledžu. Minēto lēmumu Studiju kvalitātes komisija pieņem sešu mēnešu laikā no dienas, kad saņemts augstskolas vai koledžas iesniegums par tās akreditāciju.

(13) Studiju kvalitātes komisijas lēmumu var apstrīdēt Akadēmiskās informācijas centrā. Akadēmiskās informācijas centra lēmumu var pārsūdzēt tiesā Administratīvā procesa likuma noteiktajā kārtībā.”;

aizstāt otrās daļas 3. punktā vārdus “Saeimā vai attiecīgi Ministru kabinetā” ar vārdiem “šajā likumā noteiktajā kārtībā”;

izslēgt trešās daļas pirmo un trešo teikumu.

6. 10. pantā:

papildināt pantu ar 2.1 daļu šādā redakcijā:

“(21) Valsts dibināta augstskola satversmi izstrādā atbilstoši augstskolas iekšējās pārvaldības modelim, kuru izstrādā sadarbībā ar nozares ministriju un Izglītības un zinātnes ministriju un apstiprina Ministru kabinets. Augstskolas iekšējās pārvaldības modelī atbilstoši šajā likumā noteiktajām prasībām nosaka augstskolas pārstāvības un vadības institūcijas un lēmējinstitūcijas, to sastāvu, kā arī citus ar augstskolas iekšējo pārvaldi saistītos jautājumus.”;

izteikt trešo daļu šādā redakcijā:

“(3) Valsts dibināto augstskolu (izņemot Latvijas Nacionālo aizsardzības akadēmiju) satversmes un grozījumus tajās apstiprina attiecīgās augstskolas satversmes sapulce vai senāts, ja augstskolā atbilstoši augstskolas iekšējās pārvaldības modelim satversmes sapulce nedarbojas, pēc saskaņošanas ar nozares ministriju un Izglītības un zinātnes ministriju un augstskolas padomi. Latvijas Nacionālās aizsardzības akadēmijas satversmi, kā arī privātpersonu dibināto augstskolu satversmes un grozījumus tajās apstiprina Ministru kabinets. Ja Latvijas Nacionālās aizsardzības akadēmijas un privātpersonu dibinātās augstskolas satversmē izdarīti grozījumi, Ministru kabinetam iesniedzams grozījumu teksts, kā arī pilns satversmes teksts jaunajā redakcijā.”;

izslēgt ceturtajā daļā vārdus “vai attiecīgi Saeimai”;

izteikt piekto daļu šādā redakcijā:

“(5) Personas, kuras nav augstskolas personāla sastāvā, augstskolas izdotos administratīvos aktus vai faktisko rīcību var apstrīdēt, iesniedzot iesniegumu augstskolas rektoram. Rektora pieņemto lēmumu var pārsūdzēt tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā. Ja apstrīdamo administratīvo aktu izdevis vai faktisko rīcību veicis augstskolas rektors, personas, kuras nav augstskolas personāla sastāvā, attiecīgo administratīvo aktu vai faktisko rīcību var pārsūdzēt tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā.”

7. Izslēgt 11. panta otrās daļas otro teikumu.

8. 12. pantā:

izteikt pirmo daļu šādā redakcijā:

“(1) Valsts dibinātās augstskolas galvenās lēmējinstitūcijas ir satversmes sapulce, ja tās darbību paredz augstskolas iekšējās pārvaldības modelis, augstskolas padome, senāts un rektors. Privātpersonu dibinātās augstskolas galvenās lēmējinstitūcijas ir satversmes sapulce, senāts, rektors un akadēmiskā šķīrējtiesa.”;

papildināt otro daļu pēc vārdiem “augstskolas satversmes sapulce” ar vārdiem “vai senāts”;

izslēgt ceturto daļu.

9. Izteikt 14. pantu šādā redakcijā:

**“14. pants. Satversmes sapulces kompetence**

(1) Valsts dibinātas augstskolas satversmes sapulce:

1) izstrādā, apstiprina augstskolas satversmi un veic grozījumus tajā, saskaņojot ar nozares ministriju un augstskolas padomi;

2) apstiprina valsts dibinātas augstskolas padomes nolikumu;

3) ievēlē un rosina rektora atcelšanu;

4) ievēlē senātu un apstiprina senāta nolikumu.

(2) Privātpersonu dibinātas augstskolas [satversmes](https://m.likumi.lv/ta/id/57980-latvijas-republikas-satversme) sapulce:

1) izstrādā, pieņem un groza augstskolas satversmi;

2) ievēlē akadēmisko šķīrējtiesu;

3) ievēlē senātu;

4) apstiprina senāta un akadēmiskās šķīrējtiesas nolikumus.”

10. Papildināt likumu ar 14.1, 14.2 un 14.3 pantu šādā redakcijā:

**“14.1 Augstskolas padome**

(1) Augstskolas padome ir valsts dibinātas augstskolas koleģiāla vadības un lēmējinstitūcija, kas nodrošina augstskolas autonomiju un labas pārvaldības principa īstenošanu un ir atbildīga par augstskolas stratēģisko, administratīvo, saimniecisko un finanšu vadību atbilstoši dibinātāja noteiktajiem mērķiem.

(2) Universitātē augstskolas padomi veido 11 locekļu sastāvā. Lietišķo zinātņu augstskolā un mākslas un kultūras augstskolā augstskolas padomi veido ne mazāk kā 7 un ne vairāk kā 11 locekļi. Augstskolas padomes sastāvā iekļauj atklātā konkursā atlasītus augstskolas senāta deleģētus akadēmiskā personāla pārstāvjus, studējošo pašpārvaldes deleģētu studējošo pārstāvi un attiecīgās ministrijas deleģētu pārstāvi ar nosacījumu, ka kopā tie veido mazākumu no augstskolas padomes locekļu kopējā skaita. Pārējie augstskolas padomes locekļi tiek atlasīti un nominēti Ministru kabineta noteiktajā kārtībā. Augstskolas padomes locekļi ir valsts amatpersonas. Augstskolas padomes loceklis nevar vienlaikus ieņemt senatora amatu. Augstskolas padomes locekļa amatā var iecelt ārvalsts pilsoni. Augstskolas padomes locekļus amatā ieceļ un no tā atceļ augstskolas dibinātājs. Padomes locekļa pilnvaru laiks ir četri gadi, ne vairāk kā divus termiņus.

(3) Augstskolas padome no sava vidus ievēlē priekšsēdētāju, kas nav attiecīgās augstskolas akadēmiskā personāla, studējošo pašpārvaldes vai attiecīgās ministrijas pārstāvis. Augstskolas padomes priekšsēdētāja darbs ir apmaksāts, mēneša atlīdzībai nepārsniedzot pusotru Centrālās statistikas pārvaldes aprēķināto vidējo bruto mēnešalgu tautsaimniecībā. Augstskola var noteikt un izmaksāt atlīdzību pārējiem padomes locekļiem atbilstoši to veltītajam laikam darbam padomē, bet viena mēneša ietvaros nepārsniedzot vienu vidējo bruto mēnešalgu tautsaimniecībā. Augstskola sedz padomes locekļu transporta un uzturēšanas izdevumus atbilstoši normatīvajam regulējumam par kārtība, kādā atlīdzināmi ar komandējumiem saistītie izdevumi.

(4) Augstskolas padome darbojas, pamatojoties uz tās nolikumu.

**14.2 Augstskolas padomes kompetence**

(1) Augstskolas padome:

1) saskaņojot ar attiecīgās nozares ministriju, apstiprina augstskolas attīstības stratēģiju, un seko tās ieviešanas progresa un kvalitātes monitoringam;

2) apstiprina augstskolas budžetu un uzrauga tā izpildi;

3) apstiprina un pārrauga atalgojuma un motivācijas politiku, pieņem lēmumus un atbild par investīciju piesaisti, veic risku pārvaldību un nodrošina iekšējā un ārējā audita darbu risku pārraudzību un kontroli;

4) saskaņo augstskolas satversmi un tās grozījumus pirms to pieņemšanas;

5) apstiprina augstskolas padomes nolikumu pēc saskaņošanas ar senātu;

6) saskaņo senāta nolikumu;

7) ieceļ un atceļ rektoru, nosaka rektora darba pienākumus, atalgojumu un slēdz ar rektoru darba līgumu, veic rektora darbības novērtēšanu;

8) stiprina augstskolas starptautisko atpazīstamību un konkurētspēju;

9) pārrauga rektora un administratīvās vadības komandas darbu;

10) pārrauga augstskolas darbības atbilstību normatīvajiem aktiem.

(2) Šī panta pirmās daļas 5., 6. un 7.punkts attiecas uz augstskolām, kuru iekšējās pārvaldības modelis neparedz satversmes sapulces izveidi.

(3) Augstskolas satversmē atbilstoši augstskolas iekšējās pārvaldības modelim var papildus noteikt citus padomes uzdevumus.

**14.3 Augstskolas padomes locekļu, kas nav augstskolas senāta, studējošo vai ministrijas deleģēti, atlases un nominēšanas kārtība valsts dibinātajās augstskolās**

(1) Ministru kabinets nosaka valsts institūciju, kura sadarbībā ar attiecīgo ministriju izveido nominācijas komisiju un nodrošina kandidātu atlasi un nomināciju valsts dibinātās augstskolas ārējā padomes locekļa amatam.

(2) Padomes locekļa nominēšanas process atbilst korporatīvās pārvaldības labās prakses principiem, nodrošina atklātu, godīgu un profesionālu ārējo augstskolas padomes locekļu atlasi, kas veicina profesionālas un kompetentas augstskolas pārvaldes institūcijas izveidi.

(3) Iespējamie augstskolas padomes locekļu kandidāti tiek atlasīti, organizējot publisku kandidātu pieteikšanās procedūru. Atlasot augstskolas padomes locekļus, nominēšanas procesā papildus var piesaistīt personāla atlases konsultantu.

(4) Par augstskolas padomes locekļa kandidātu nedrīkst izvirzīt personu:

1) kurai nav augstākās izglītības, izņemot studējošo pārstāvi;

2) kura ir bijusi sodīta par tīšu noziedzīgu nodarījumu, neatkarīgi no sodāmības dzēšanas vai noņemšanas;

3) kurai, pamatojoties uz kriminālprocesa ietvaros pieņemtu nolēmumu, ir atņemtas tiesības veikt noteiktu vai visu veidu komercdarbību vai citu profesionālo darbību;

4) par kuru ir pasludināts maksātnespējas process;

5) kura ir vai pēdējo 24 mēnešu laikā līdz pieteikumu iesniegšanas gala termiņa datumam publiskas kandidātu pieteikšanās procedūras ietvaros ir bijusi politiskās partijas vai politisko partiju apvienības valdes loceklis.

(5) Nominācijas komisija Ministru kabineta noteiktā kārtībā izvērtē un izvirza kandidātu (kandidātus) iecelšanai augstskolas padomes locekļa amatā no tiem kandidātiem, kas pieteikušies publiskā kandidātu pieteikšanās procedūrā. Katram augstskolas padomes loceklim ir jānodrošina noteikta kompetence, lai visi augstskolas padomes locekļi kopā aptvertu visas tās kompetences, kas nepieciešamas augstskolas attīstībai un stratēģiskajai pārvaldībai.

(6) Augstskolas dibinātāja pārstāvim ir tiesības, pamatoti argumentējot, noraidīt nominācijas komisijas izvirzīto kandidātu. Tādā gadījumā šajā pantā minētais nepieciešamo kandidātu atlases process tiek organizēts atkārtoti.

(7) Šā panta nosacījumi, izņemot ceturtajā daļā noteiktos ierobežojumus, nav piemērojami, ja:

1) augstskolas dibinātāja pārstāvis pēc augstskolas padomes locekļa iepriekšējā pilnvaru termiņā paveiktā izvērtēšanas nolemj izvirzīt viņu uz nākamo pilnvaru termiņu;

2) augstskolas padomes locekļa kandidātu nav iespējams nominēt termiņā, kas nodrošinātu augstskolas rīcībspēju. Šādā gadījumā augstskolas dibinātājs par padomes locekli ieceļ kandidātu, kas atbilst attiecīgajam padomes locekļa kandidātam nepieciešamās profesionalitātes un kompetences kritērijiem.

(8) Šā panta septītās daļas 2.punktā noteiktajā kārtībā ieceltā persona amata pienākumus pilda līdz brīdim, kad šajā pantā noteiktajā kārtībā augstskolas dibinātājs ieceļ amatā citu kandidātu, vai turpina pildīt, ja augstskolas dibinātājs ieceļ viņu amatā šajā pantā noteiktajā kārtībā, bet ne ilgāk kā vienu gadu.

(9) Ministru kabinets nosaka kārtību, kādā atlasa un nominē kandidātus padomes locekļu amatiem valsts dibinātās augstskolās, tai skaitā:

1) kārtību, kādā notiek Ministru kabineta noteiktās institūcijas sadarbība ar augstskolu un augstskolas dibinātāju, nominācijas komisijas izveidošanas kārtību, sastāvu un nominācijas komisijas locekļiem izvirzāmās prasības;

2) minimālās prasības attiecībā uz padomes locekļu izglītību, valodu prasmi un darba pieredzi;

3) padomes locekļiem nepieciešamās kompetences un to novērtēšanas kārtību;

4) kārtību, kādā informācija par nominācijas procesa norisi un rezultātiem tiek dokumentēta un publiskota;

5) personāla atlases konsultanta pienākumus un ar to izpildi saistīto izdevumu segšanas kārtību.

11. 15. pantā:

izteikt pirmo daļu šādā redakcijā:

“(1) Senāts ir augstskolas koleģiāla lēmējinstitūcija, kas apstiprina kārtību un noteikumus, kuri regulē augstskolas akadēmiskās un zinātniskās darbības sfēras, kā arī pieņem lēmumus akadēmiskajos un zinātniskajos jautājumos”;

papildināt piekto daļu ar teikumu šādā redakcijā:

“Ja augstskolas iekšējās pārvaldības modelis neparedz satversmes sapulces izveidi, senāta nolikumu izstrādā un pēc saskaņošanas ar augstskolas padomi apstiprina senāts.”

12. Papildināt likumu ar 15.1 pantu šādā redakcijā:

**“15.1 Senāta kompetence**

(1) Senāts:

1) nodrošina akadēmisko brīvību un studējošo un akadēmiskā personāla tiesību aizsardzību un ierobežojumu novēršanu;

2) veicina zinātnes un izglītības izcilību;

3) pieņem lēmumus akadēmiskajos un zinātniskajos jautājumos;

4) saskaņo augstskolas padomes nolikumu;

5) izstrādā augstskolas satversmi un tās grozījumus;

6) apstiprina augstskolas satversmi pēc saskaņošanas ar augstskolas padomi;

7) izstrādā un apstiprina senāta nolikumu pēc saskaņošanas ar augstskolas padomi;

9) var rosināt rektora atcelšanu.

(2) Šā panta pirmās daļas 5., 6. un 7. punkts attiecas uz augstskolu, kuras augstskolas iekšējās pārvaldības modelis neparedz satversmes sapulces izveidi.

(3) Citas senāta kompetences nosaka augstskolas satversme.

13. Izteikt 17. pantu šādā redakcijā:

**“17. pants. Rektors**

(1) Rektors ir augstskolas augstākā amatpersona, kas īsteno augstskolas vispārējo administratīvo vadību un bez īpaša pilnvarojuma pārstāv augstskolu. Valsts dibinātas augstskolas rektors īsteno augstskolas vispārējo vadību atbilstoši augstskolas satversmei.

(2) Valsts dibinātas augstskolas (izņemot Latvijas Nacionālo aizsardzības akadēmiju) rektoru ievēlē augstskolas satversmes sapulce vai senāts, ja augstskolas iekšējās pārvaldības modelis neparedz satversmes sapulces izveidi, uz termiņu, kas nepārsniedz piecus gadus, ne vairāk kā divas reizes pēc kārtas. Rektora amata pretendentus augstskolas padome atlasa atklātā starptautiskā konkursā.

(3) Privātpersonu dibinātas augstskolas rektoru ievēlē satversmes sapulce uz termiņu, kas nepārsniedz piecus gadus, ne vairāk kā divas reizes pēc kārtas.

(4) Augstskolā par rektoru ievēlē personu, kurai ir zinātnes doktora grāds *(Ph.D.)* vai profesionālais doktora grāds. Valsts dibinātās augstskolas padome var izvirzīt papildu prasības rektora amata pretendentam. Nedēļas laikā pēc rektora iecelšanas amatā augstskola informē Izglītības un zinātnes ministriju. Valsts dibinātas augstskolas padome par rektora iecelšanu amatā informē arī attiecīgo ministriju.

(5) Ministru kabinets nosaka valsts dibinātās augstskolas rektora amata pretendentu pieteikšanās nosacījumus, kārtību kādā atlasa un vērtē pretendentus, kā arī kārtību, kādā ieceļ amatā un atceļ no amata valsts dibinātās augstskolas rektoru.

(6) Rektora atlases procesu augstskola rīko vismaz trīs mēnešus pirms rektora pilnvaru beigām. Līdz jauna rektora iecelšanai rektora pienākumus pilda iepriekšējais rektors.

(7) Rektors amata pienākumus sāk pildīt pēc apstiprināšanas Ministru kabinetā. Par jaunievēlētā rektora pilnvaru termiņa sākumu nosakāms jaunā mācību gada sākums. Rektoru var neapstiprināt amatā, ja viņš ievēlēts, pārkāpjot šo likumu, augstskolas satversmi un citus normatīvos aktus, kas nosaka rektora ievēlēšanas kārtību. Ja rektoru neapstiprina, rektora amata kandidātus atlasa šā panta piektajā daļā noteiktajā kārtībā. Līdz jaunievēlētā rektora apstiprināšanai rektora pienākumus pilda Ministru kabineta ieceltais rektors.

(8) Rektoru atceļ no amata pēc augstskolas satversmes sapulces, augstskolas senāta, Izglītības un zinātnes ministrijas vai attiecīgās nozares ministrijas ierosinājuma šā panta piektajā daļā noteiktajā kārtībā, ja rektora darbībā konstatēti likuma vai citu normatīvo aktu pārkāpumi. Valsts dibinātas augstskolas rektoru atcelt var arī pēc augstskolas padomes pamatoti argumentēta ierosinājuma. Ierosinājumu par valsts dibinātas augstskolas rektora atcelšanu izskata komisija, kuras izveides kārtību un kompetenci nosaka Ministru kabinets. Komisiju neveido, ja ierosinājumu atcelt rektoru ir atbalstījusi ne mazāk kā divas trešdaļas augstskolas padomes un divas trešdaļas senāta pārstāvju.

(9) Ja valsts dibinātas augstskolas rektors pēc paša vēlēšanās beidz pildīt amatu pirms termiņa beigām, kā arī tad, ja valsts dibinātas augstskolas rektors tiek atcelts no amata, augstskolas padomes priekšsēdētājs noslēdz līgumu ne ilgāk kā uz vienu gadu ar rektora pienākumu izpildītāju līdz jaunievēlētā rektora apstiprināšanai. Ja pēc paša vēlēšanās amatu pirms termiņa beigām beidz pildīt vai no amata tiek atcelts privātpersonu dibinātas augstskolas rektors, Ministru kabinets ieceļ augstskolas dibinātāja izvirzītu rektora pienākumu izpildītāju līdz jaunievēlētā rektora apstiprināšanai.

(10) Augstskolas rektora amatā var iecelt ārvalsts pilsoni. Ja rektora amatā ieceļ ārvalstu pilsoni, viņam jāprot un jālieto valsts valoda tādā apjomā, kāds nepieciešams viņa profesionālo pienākumu pildīšanai, vai augstskolai ir jānodrošina tulkojums valsts valodā.”

14. Papildināt 20.panta trešo daļu ar jaunu otro, trešo un ceturto teikumu šādā redakcijā:

“Izglītības un zinātniskā darba veikšanai veidoto struktūrvienību vadītāju atlasi veic atklātā konkursā. Struktūrvienību vadītājus ieceļ amatā uz termiņu, kas nepārsniedz piecus gadus, ne vairāk kā divas reizes pēc kārtas. Organizatoriskā, saimnieciskā un apkalpojošā darba veikšanai augstskolai ir tiesības veidot arī citas struktūrvienības.”

15. Izteikt 26. panta astoto daļu šādā redakcijā:

“(8) Valsts dibinātas augstskolas izdotos administratīvos aktus vai faktisko rīcību augstskolas personāls var apstrīdēt augstskolas satversmes noteiktajā institūcijā un noteiktajā kārtībā. Augstskolas satversmes noteiktās institūcijas pieņemto lēmumu var pārsūdzēt tiesā Administratīvā procesa likumā noteiktajā kārtībā. Privātpersonu dibinātas augstskolas izdotos administratīvos aktus vai faktisko rīcību augstskolas personāls var apstrīdēt augstskolas akadēmiskajā šķīrējtiesā. Augstskolas akadēmiskās šķīrējtiesas lēmumu var pārsūdzēt tiesā Administratīvā procesa likumā noteiktajā kārtībā, ja citos normatīvajos aktos nav noteikts citādi.”

16. Aizstāt 35. panta trešajā, piektajā un sestajā daļā vārdus “Augstākās izglītības padome” ar vārdiem “Latvijas Zinātnes padome”.

Izslēgt 35.panta piekto daļu.

17. Papildināt 43. panta otro daļu ar jaunu otro un trešo teikumu šādā redakcijā:

“Valsts dibinātas augstskolas (izņemot Latvijas Nacionālo aizsardzības akadēmiju) prorektorus pēc rektora ieteikuma un senāta saskaņojuma amatā apstiprina augstskolas padome. Augstskolas padome var atteikt prorektoru apstiprināšanu amatā augstskolas satversmē noteiktajos gadījumos.”

18. Izslēgt 46. panta trešās daļas otrajā un trešajā teikumā un ceturtajā daļā vārdus “saskaņojot ar Augstākās izglītības padomi”.

19. Izslēgt 51. panta pirmajā teikumā vārdus “pēc Augstākās izglītības padomes priekšlikuma”.

20. Izslēgt 55. panta otro daļu.

21. Izslēgt 55.2 panta trešās daļas pirmo teikumu.

22. Izslēgt 64.2 panta otrās daļas 2. punktu.

23. Papildināt VIII nodaļu ar 64.3 pantu šādā redakcijā:

**“64.3 pants**. **Pārskats par augstskolas un koledžas darbību**

(1) Augstskolu un koledžu, valsts un pašvaldību institūciju un sabiedrības sadarbības veicināšanai augstskola un koledža ik gadu sagatavo pārskatu par savu darbību pārskata gadā (gadagrāmatu), kas kā atsevišķs izdevums publicējams tās mājaslapā internetā.

(2) Ministru kabinets nosaka kārtību un termiņus, kādā augstskola un koledža iesniedz Izglītības un zinātnes ministrijai informāciju par augstskolas un koledžas struktūru, studējošo un pārējā augstskolas un koledžas personāla skaitu un sastāvu, studiju iespējām un uzņemto studentu skaitu un sastāvu, studiju kursu un studiju moduļu un studiju programmu piedāvājumu un studiju virzieniem, valsts budžeta līdzekļu sadalījumu un izlietojumu, saimniecisko darbību, pašu ieņēmumiem un to izlietojumu un starptautiskajiem sakariem.

24. Izslēgt IX nodaļu.

25. Papildināt pārejas noteikumus ar 53., 54., 55., 56. un 57. punktu šādā redakcijā:

“53. Augstskolas, kas reģistrētas Augstskolu reģistrā līdz šā likuma 3.panta 2.1 daļas spēkā stāšanās dienai, atbilstību šā likuma 3. panta trešās daļas, 3.1 daļas vai 3.2 daļā noteiktajiem kritērijiem nodrošina trīs gadu laikā no šā likuma 3.panta 2.1 daļas spēkā stāšanās dienas.

54. Ministru kabinets līdz 2020. gada 31. augustam izdod šā likuma 14.3panta devītajā daļā un 17. panta piektajā un astotajā daļā minētos noteikumus.

55. Valsts dibinātās augstskolas izstrādā un pēc saskaņošanas ar Izglītības un zinātnes ministriju un nozares ministrijām līdz 2020. gada 30.novembrim iesniedz apstiprināšanai Ministru kabinetā augstskolas iekšējās pārvaldības modeli. Augstskolas nodrošina savas darbības atbilstību iekšējās pārvaldības modelim līdz 2023. gada 31. decembrim.

56. Grozījumi šā likuma 8.6 panta otrās daļas 4. punktā (par vārdu “Augstākās izglītības padome” izslēgšanu), 9. pantā (par pirmās daļas otrā teikuma izslēgšanu, panta papildināšanu ar 1.2 un 1.3 daļu un trešās daļas pirmā un trešā teikuma aizslēgšanu), 11. pantā (par otrās daļas otrā teikuma izslēgšanu), 35. panta trešajā, piektajā un sestajā daļā (par vārdu “Augstākās izglītības padome” aizstāšanu ar vārdiem “Latvijas Zinātnes padome”), 46. panta trešās daļas otrajā un trešajā teikumā un ceturtajā daļā (par vārdu “saskaņojot ar Augstākās izglītības padomi” izslēgšanu), 51. panta pirmajā teikumā (par vārdu “pēc Augstākās izglītības padomes priekšlikuma” izslēgšanu), 55.2 pantā (par trešās daļas pirmā teikuma izslēgšanu), 64.2 panta otrās daļas 2. punkta izslēgšanu, grozījums par VIII nodaļas papildināšanu ar 64.3 pantu un IX nodaļas izslēgšanu stājas spēkā 2021. gada 1. janvārī.

57. Augstākās izglītības padome līdz 2020.gada 15.decembrim pabeidz vai nodod tās lietvedībā esošās nepabeigtās lietas Akadēmiskās informācijas centram un Latvijas Zinātnes padomei atbilstoši šā likuma 9. un 35. pantā noteiktajai kompetencei. Administratīvās lietas, kuru izskatīšanu Augstākās izglītības padome nav pabeigusi, kā arī administratīvās lietas, kas ierosinātas, pamatojoties uz iesniegumiem, ar kuriem apstrīdēti Augstākās izglītības padomes lēmumi par augstskolu un koledžu akreditāciju, izskata Studiju kvalitātes komisija.”